На основу члана 44. став 2. Закона о култури („Службени гласник Републике Србије“, број 72/09, 13/16, 30/16- испр., 6/20, 47/21, 78/21 и 76/23), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Нишког симфонијског оркестра ("Службени лист Града Ниша", број 2/11 – пречишћен текст, 115/16, 99/20 и 85/21),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ** **САГЛАСНОСТ** на Програм рада Нишког симфонијског оркестра за 2025. годину, број L-1718-3, који је донео Управни одбор ове установе на седници одржаној 20.12.2024. године.

 II Програм рада Нишког симфонијског оркестра за 2025. годину биће реализован у складу са Финансијским планом ове установе за 2025. годину.

 III Решење доставити Нишком симфонијском оркестру, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 Проф. др Игор Новаковић

***О б р а з л о ж е њ е***

На основу члана 44. став 1. тачка 5) Закона о култури („Службени гласник Републике Србије“, број 72/09, 13/16, 30/16- испр., 6/20, 47/21, 78/21 и 76/23), члана 15. став 1. тачка 5. Одлуке о оснивању Нишког симфонијског оркестра (Службени лист Града Ниша", број 2/11– пречишћен текст, 115/16, 99/20 и 85/21) и члана 38. Статута Нишког симфонијског оркестра, управни одбор Нишког симфонијског оркестра, на седници одржаној 20.12.2024. године, донео је Програм рада Нишког симфонијског оркестра за 2025. годину, број L-1718-3, и доставио га Градској управи за друштвене делатности на даљу надлежност.

У 2025. години Нишки симфонијски оркестар планира повезивање и сарадњу са уметницима из земље и иностранства, гостовањима на бази реципроцитета, уз подршку Министарства културе Републике Србије, чија ће имена привући велико интересовање публике Ниша и градова у региону.

 У овој години планирано је да Нишки симфонијски оркестар одржи 10 премијерних концерата у Нишу, 20 педагошких концерата, 2 концерта на НИМУС-у (свечано отварање и затварање фестивала), 5 променадних концерата, свечане концерте (по позиву), гостовања оркестра у градовима Србије и иностранству, као и повезивање и организација гостовања Нишког симфонијског оркестра на значајним међународним фестивалима у региону.

Нишки симфонијски оркестар ће и у 2025. години наставити сарадњу са основним и средњим школама у циљу континуиране музичке едукације младих и приближавања музике њиховом узрасту, а између осталог ће се радити се на интеракцији ове публике са оркестром – млади ће добити прилику да диригују оркестром, а реализоваће се и посебни програми по захтеву професора и присустваваће се и генералним пробама Оркестра.

На свечаним концертима и академијама Нишки симфонијски оркестар представиће се са прилагођеним програмом за свечане академије и јубилеје. Ову врсту активности реализоваће и камерни састави чији су чланови музичари Нишког симфонијског оркестра.

Чланом 32. Одлуке о буџету Града Ниша за 2025. годину („Сл. лист Града Ниша“, број 144/24) прописано је да „надлежни директни корисници буџетских средстава врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Нишког симфонијског оркестра за 2025. годину, који је у циљу целовитог сагледавања Програма достављен у прилогу.

Имајући у виду да је Програм рада Нишког симфонијског оркестра за 2025. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Нишког симфонијског оркестра за 2025. годину, као у диспозитиву.

вршилац дужности начелника

 Градске управе за друштвене делатности

 Миљан Петровић